‹‹የኢትዮጵያና የዓባይ ጉዳይ ለግብጽ ፖለቲካ የራስ ምታት ማስታገሻ ሆኖ መቀጠል የለበትም››ዶ/ር ኢ/ር ጥላሁን ኤርዱኖ
አዲስ አበባ፡- የኢትዮጵያና የዓባይ ጉዳይ ለግብጽ ፖለቲካ የራስ ምታት ማስታገሻ ሆኖ መቀጠል የለበትም ሲሉ በአዳማ ሳይንስና ቴክኖሎጂ ዩኒቨርሲቲ ሲቪል
 ኢንጂነሪንግ እና አርክቴክቸር ትምህርት ክፍል መምህር ዶክተር ኢንጂነር ጥላሁን ኤርዱኖ አስታወቁ፡፡ 
የማፒንግ ኢንጂነሪንግ ባለሙያው ዶክተር ኢንጂነር ጥላሁን ከአዲስ ዘመን ጋዜጣ ጋር በነበራቸው ቆይታ እንዳሉት፤ የግብጽና የሱዳን መንግስታት ለዘመናት
 የህዝቡን የዴሞክራሲ ጥያቄ ከአባይና ከኢትዮጵያ ጋር በማያያዝ ስልጣን ላይ የመቆያና እድሜ ማራዘሚያ ምክንያት ሲያደርጉት ቆይተዋል፡፡ 
ህዝቡ የሆነ ጥያቄ ይዞ ለአመጽ አደባባይ ሲወጣ
 የዓባይንና የኢትዮጵያን ጉዳይ በማንሳት እንቅስቃሴውን ማርገቢያ እንደሚያደርጉት ጠቅሰው፤ ኢትዮጵያ የፖለቲካቸው ራስ ምታት ማስታገሻ ፓራሲታሞል ሆና መቀጠል አትችልም ሲሉም ገልጸዋል። ‹‹እኛ እና ዓባይ ለግብጽ ፖለቲካ የራስ ምታት መድኃኒት የምንሆነው እስከምቼ ድረስ ነው?›› ብሎ መጠየቅ ይገባል ሲሉም አመልክተዋል። 
የግብጽ ህዝብ የኢትዮጵያውያንን የሞራል ልዕልና የሚረዳ ቢሆንም፤ እነዚህ የፖለቲካ ኃይሎች ይሄን እንዳይረዳ ማድረጋቸውንም ተናግረዋል። የኢትዮጵያ ህዝብ የሞራል ልዕልና ያለው ህዝብ መሆኑን እንዲገነዘብ ማድረግ ይገባል ብለዋል።
ለራሱ ጥቅም ሲል በግብጽም ሆነ በሱዳን ህዝቦች ላይ ጉዳት በሚያስከትል መልኩ እንደማይገነባ፣ መንግሥት እንኳን ላከናውን ቢል ህዝቡ እሺ ብሎ የማይፈቅድ መሆኑን እንዲገነዘቡ ማድረግ እንደሚያስፈልግ አመልክተዋል።
ግብጽ ውስጥ ህዝቡ ሲያምጽና የፖለቲካ አጀንዳ ችግር ሲያጋጥም የዓባይ ወንዝንና ኢትዮጵያን የፖለቲካ አጀንዳ ማስቀየሪያ እንደሚያደርጉ ጠቁመው፤ ይህ እውነታ የቀደሙትን ትተን በቅርቦቹ ሆስኒ ሙባርክ፣ መህመድ ሞርሲና ዛሬ በጀነራል አልሲሲ ተፈጽሟል፣ እየተፈጸመ ይገኛልም ብለዋል ። 
በመፈንቅለ መንግሥት እየተረማመዱና እየተገለባበጡ በሚመጡት የግብጽና የሱዳን ወታደራዊ መንግሥታት ባለስልጣኖች ለዘመናት የሚሰቃየው ህዝብ ሲያምጽና ችግር ሲገጥማቸው መንግሥታቱ ኢትዮጵያ ዓባይን ልትገነባ ነው እንደሚሉ ተናግረዋል። ሃሳብና አቅጣጫቸውን አስለውጠው ህዝቡ ለዴሞክራሲያዊ መንግሥት መፈጠር አንግቦ የተነሳውን ጥያቄ ጥሎ ወደቤቱ እንዲመለስ ማድረግ የተለመደ የፖለቲካ ድራማቸው ከሆነ ዘመናት እንዳለፉም አስታውቀዋል። 
እሳቸው እንዳሉት፤ ኢትዮጵያ የራሷን ክብርና ጥቅም ከማስከበር ውጪ የሌላውን አገር ጥቅም መንካትና ሌሎችን
 የመጋፋት ፍላጎት የላትም። ከዚህ ታሪካዊ እውነታ የተነሳ ኢትዮጵያም ለጥቅሟ መቆም አለባት። የህዳሴ ግድቡን ብቻም ሳይሆን ቀደም ሲል የተጠኑትን ሌሎችንም ግድቦች ተራ በተራ መስራት ይኖርባታል። በተለይ በዓባይ ላይ እየተጠኑ የሚቀርቡ ፕሮጀክቶች እንደመኖራቸው አንዱን ከሌላው አስከትሎ መገንባት ይጠበቃል። 
ይልቁንም ለትውልድ እንደሚያስብ እነርሱ አንድ ሲሰሩ እኛ አንድ እየሰራን ነው መሄድ የነበረብን። እስካሁን ይህ መሆን አልቻለም፤ አሁን ግን ወቅቱ ይፈቅዳል። የጀመርነውን ሳንጨርስ የምንመለስ እንዳለመሆናችን ሁሉ፤ በቀጣይም መገደብ ስላለበት እንገድባለን ሲሉም አመልክተዋል።
ከዚያ በኋላ በተለይ በግብጽ ወታደራዊ መንግሥታት መሪዎች ሲደናገር የነበረው የግብጽና የሱዳን ህዝብ ስጋት ሙሉ በሙሉ የሚወገድ ይሆናል። ይህ እንዲሆን ደግሞ ግድቡን ከማከናወን ጎን ለጎን የግብጽ ህዝብ እንዲገነዘብ ሊረዳ በሚችለው የአረብኛ እና እንግሊዘኛ ቋንቋ ማስተማርና ማስገንዘብ ከኢትዮጵያ ምሑራንና ዲፕሎማቶች የሚጠበቅ ተግባር ነው ሲሉም አብራርተዋል። 
የኢትዮጵያ ህዝብ ለአንድነት ሲባል አንድ ቋንቋ፣ አንድ ባህል፣ አንድ ሃይማኖት፣ አንድ አገር ወዘተ እንደሆነ አድርገው በማቀንቀን ህዝቡ ለዘመናት የገነባውንና የጋራ አድርጎ ሲጠቀምበት የኖረውን የህዝቡን የዘመናት አብሮነትና ህብረት የሚንዱ ኃይሎች ለወደፊቱ ትውልድ ሲሉ ቢያንስ ዛሬ ከድርጊታቸው ሊቆጠቡ ይገባል ብለዋል።
የገዢ መደቦች የፈጠሩትን ስህተት በህዝቦች መካከል የነበረ የመጠፋፋት ታሪክና አገር አድርጎ አስመስሎ ማቅረብና ለጊዜያዊ ፖለቲካ ጥቅም ማዋል ትውልድ ይቅር የማይለው ከባድ አገራዊ ስህተት መሆኑንም አስታውቀዋል። አሁን ካለው ተግባራዊ እንቅስቃሴ አንጻር አንድነት ለኢትዮጵያውያን የውዴታ ግዴታ ነው ብለዋል። 
የግብጽና የሱዳን ተቃዋሚዎች ለአገራቸው ዘላቂ ጥቅም እንዳሰቡለት በማመንና በመቀበል ስልጣኑን ትቶላቸው ከወታደር ወደ ወታደር አስተዳደር እየተሸጋገረ እና በወታደር እየተመራ ይገኛል ።አዲስ ዘመን ሰኔ 16/2012
በወንድወሰን ሽመልስ